**Likumprojekta**

**„Grozījumi Veterinārmedicīnas likumā”**

**sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes** **nepieciešamība** |
| 1. | Pamatojums | Likumprojekts „Grozījumi Veterinārmedicīnas likumā” (turpmāk – likumprojekts) izstrādāts, lai pilnveidotu nozari reglamentējošo normatīvo bāzi, novēršot noteiktu normu dublēšanu un samazinātu administratīvo slogu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. **Patlaban spēkā ir Ministru kabineta 2013. gada 10. septembra noteikumi Nr.768 “Prasības veterinārmedicīniskās prakses iestādēm un veterinārmedicīniskā pakalpojuma sniedzējiem, to reģistrācijas un reģistrācijas anulēšanas kārtība” (turpmāk – noteikumi Nr.768), kas nosaka pienākumu sertificētam veterinārārstam, pirms veterinārmedicīnisko pakalpojumu sniegšanas, reģistrēties Pārtikas un veterinārajā dienestā (turpmāk – PVD) kā veterinārmedicīnisko pakalpojumu sniedzējam. Veterinārmedicīnas likumā PVD ir noteikta funkcija kontrolēt visus veterinārās uzraudzības objektus, tostarp veterinārā pakalpojuma sniedzējus. PVD uzraudzībai pakļauto uzņēmumu reģistrā ir reģistrēti visi sertificētie veterinārārsti, kuri sniedz veterinārmedicīniskos pakalpojumus (**[**https://www.zm.gov.lv/partikas-un-veterinarais-dienests/statiskas-lapas/veterinamedicinisko-pakalpojumu-sniedzeji?id=7724#jump**](https://www.zm.gov.lv/partikas-un-veterinarais-dienests/statiskas-lapas/veterinamedicinisko-pakalpojumu-sniedzeji?id=7724#jump)**). Veterinārmedicīnas likums Latvijas Veterinārārstu biedrībai (turpmāk – LVB)** **deleģē valsts pārvaldes uzdevumu – veikt veterinārārstu sertifikāciju un uzturēt sertificēto veterinārārstu un to veterinārmedicīniskās prakses vietu reģistru. Ministru kabineta 2010. gada 21. decembra noteikumi Nr.1173 “Kārtība, kādā izsniedz, pagarina un anulē veterinārmedicīniskās prakses sertifikātu, un reģistrē sertificēto personu un veterinārmedicīniskās prakses vietu” (turpmāk – noteikumi Nr.1173), nosaka kārtību, kādā LVB veic veterinārārstu sertifikāciju, reģistrē sertificēto personu un tās veterinārmedicīniskās prakses vietu. Likumā ir jāsvītro uzdevums LVB reģistrēt veterinārmedicīniskās prakses vietas, jo saskaņā ar noteikumos Nr.768 noteikto – šo uzdevumu veic PVD. Likumprojekts noņems papildu slogu sertificētajiem veterinārārstiem, kā arī LVB. Turpmāk sertificētajiem veterinārārstiem būs jāreģistrējas tikai PVD kā veterinārā pakalpojuma sniedzējiem, savukārt LVB, veicot deleģēto valsts uzdevumu, veiks veterinārārstu sertifikāciju, reģistrēs sertificētos veterinārārstus un uzturēs tikai sertificēto veterinārārstu reģistru.**Tāpat ir nepieciešams izslēgt 56. panta 1.punktu, kas nosaka pienākumu praktizējošam veterinārārstam rakstiski informēt PVD par veterinārmedicīniskās prakses uzsākšanu. Tas ir papildu administratīvais slogs praktizējošam veterinārārstam, jo noteikumos Nr.768 jau ir noteikts, ka praktizējošam veterinārārstam ir jāreģistrējas PVD kā veterinārmedicīniskā pakalpojuma sniedzējam.**2. Veterinārmedicīnas likuma mērķis ir regulēt dzīvnieku infekcijas slimību profilaksi un apkarošanu, veterinārmedicīnisko praksi, dzīvnieku izcelsmes produktu apriti, dzīvnieku un dzīvnieku izcelsmes produktu importa un tranzīta veterināro kontroli un noteikt valsts un pašvaldību institūciju, kā arī personu tiesības un pienākumus attiecīgajās jomā. Veterinārmedicīnas likuma 3.pants nosaka, ka šī likuma prasības uzrauga un kontrolē PVD, savukārt Veterinārmedicīnas likuma 8.panta 1.punktā noteiktas PVD valsts vecāko inspektoru un valsts inspektoru tiesības atbilstoši viņu kompetencei bez iepriekšēja brīdinājuma apmeklēt valsts veterinārās uzraudzības objektus, pieprasīt dokumentus un informāciju, ņemt paraugus laboratoriskai izmeklēšanai saskaņā ar valsts uzraudzības programmām vai gadījumos, kad ir aizdomas par dzīvnieku saslimšanu ar valsts uzraudzībā esošām dzīvnieku infekcijas slimībām un aizdomas vai sūdzības par normatīvo aktu pārkāpumiem. Pašlaik PVD, pamatojoties uz valsts uzraudzības un kontroles programmām un normatīvo aktu prasībām, organizē un nodrošina valsts uzraudzību un kontroli veterinārās uzraudzības objektos, kā arī mājas (istabas) dzīvnieku turēšanas vietās. Veicot pārbaudes, valsts veterinārie inspektori pārbaužu laikā sastāda dažāda veida dokumentus, piemēram:** **1)      pārbaudes protokolu, kurā norādīti konstatētie normatīvo aktu pārkāpumi un noteikts termiņš to novēršanai;** **2)      rakstveida brīdinājumu par veterinārās uzraudzības objekta darbības apturēšanu, kurā tiek norādīti pārkāpumi un noteikts termiņš to novēršanai;** **3)      lēmumu par objekta darbības apturēšanu, ja:** **a) pārkāpumi nav novērsti brīdinājumā noteiktajā termiņā;** **b) dzīvnieku veselību, labturību un blakusproduktu, kas nav paredzēti cilvēku patēriņam, apriti regulējošo normatīvo aktu pārkāpuma dēļ produkcijā vai vidē var nonākt bīstamas vielas vai slimību izraisītāji vai pastāv draudi cilvēku vai dzīvnieku veselībai vai dzīvībai;** **c) objekta darbība nav atzīta vai reģistrēta atbilstoši normatīvajiem aktiem, kas nosaka attiecīgā objekta darbības reģistrāciju vai atzīšanu.** **Veterinārmedicīnas likumā noteikta kārtība, kādā sastādāms rakstveida brīdinājums par veterinārās uzraudzības objekta darbības apturēšanu, kā arī lēmums par objekta darbības apturēšanu, taču tajā nav ietverta norāde par valsts veterināro inspektoru sastādīto pārbaudes protokolu tiesisko dabu.** **Atbilstoši Augstākās tiesas Administratīvo lietu departamenta 2016.gada 13.jūnijam lēmumam administratīvajā lietā SKA-1126/2016, PVD pārbaudes protokols, kurā norādīti konstatētie normatīvo aktu pārkāpumi un noteikts termiņš to novēršanai, nav uzskatāms par administratīvo aktu, t.i. uz āru vērstu tiesību aktu, ko iestāde izdod publisko tiesību jomā attiecībā uz individuāli noteiktu personu vai personām, nodibinot, grozot, konstatējot vai izbeidzot konkrētas tiesiskās attiecības vai konstatējot faktisko situāciju, bet gan par starplēmumu, jo tam nav galējā noregulējuma rakstura. Lai pārbaudes protokols, kurā norādīti konstatētie normatīvo aktu pārkāpumi un noteikts termiņš to novēršanai,  iegūtu galējā noregulējuma raksturu un būtu nepārprotami uzskatāms par administratīvo aktu (jo tas atbilst visām piecām administratīvā akta pazīmēm), ir nepieciešams veikt grozījumus Veterinārmedicīnas likumā, nosakot, ka valsts veterinārajiem inspektoriem ir tiesības pārbaudes protokolā uzdot par pienākumu dzīvnieku īpašniekam/turētājam un veterinārās uzraudzības objekta īpašniekam novērst neatbilstības, t.i., normatīvajos aktos noteikto prasību pārkāpumus, vienlaikus nosakot šo pārkāpumu novēršanas termiņus.** **Tai pašā laikā rakstveida brīdinājums par veterinārās uzraudzības objekta darbības apturēšanu nav efektīvs, līdz ar to tiek piemērots ļoti reti, jo, piemēram, veterinārās uzraudzības objekta – novietnes (novietnes sastāda lielāko daļu no veterinārās uzraudzības objektu skaita) darbību apturēt nemaz nav iespējams (dzīvnieki jāturpina barot, kopt un slaukt).  Līdz ar to daudz efektīvāk ir noteikt neatbilstību novēršanas termiņu pārbaudes protokolā, paralēli privātpersonu brīdinot, ka, ja netiks izpildīts uzliktais tiesiskais pienākums, personai tiks piemērota piespiedu nauda. Šāda veida mehānisms ir pārbaudīts praksē un ir daudz efektīvāks.** 3. Ir stājies spēkā Komisijas 2015. gada 11. septembra Īstenošanas lēmums (ES) 2015/1554, ar ko nosaka noteikumus Direktīvas 2006/88/EK piemērošanai attiecībā uz uzraudzībai un diagnostikas metodēm izvirzītajām prasībām (turpmāk – Lēmums (ES) 2015/1554). Padomes 2006. gada 24. oktobra Direktīva 2006/88/EK par akvakultūras dzīvniekiem un to produktiem izvirzītajām dzīvnieku veselības prasībām, kā arī par konkrētu ūdensdzīvnieku slimību profilaksi un kontroli (turpmāk – Direktīva 2006/88/EK), kurā ir noteiktas dzīvnieku veselības prasības akvakultūras dzīvniekiem un to produktiem, tostarp īpašas prasības attiecībā uz eksotiskajām un neeksotiskajām infekcijas slimībām, un akvakultūras dzīvnieku sugām, kas pret tām ir uzņēmīgas, ir ieviesta ar Ministru kabineta 2008.gada 2.jūnija noteikumiem Nr.400 „Veterinārās prasības akvakultūras dzīvniekiem, no tiem iegūtiem produktiem un to apritei, kā arī atsevišķu akvakultūras dzīvnieku infekcijas slimību profilaksei un apkarošanai” (turpmāk – noteikumi Nr.400). Direktīva 2006/88/EK nosaka minimālos profilaktiskos pasākumus attiecībā uz šīs direktīvas IV pielikumā minēto slimību (turpmāk – sarakstā iekļautās slimības) uzraudzību un agrīnu konstatēšanu ūdensdzīvnieku organismos un kontroles pasākumus, kas jāīsteno, kad ir aizdomas par sarakstā iekļautajām slimībām vai ir noticis šo slimību uzliesmojums. Direktīvā 2006/88/EK ir noteiktas prasības attiecībā uz veselības statusa “infekcijas slimības neskarts” iegūšanu valsts teritorijai, tās zonai vai iecirknim.Ar Lēmumu (ES) 2015/1554 tiek noteikta kārtība, kādā valsts teritorija, zona vai iecirknis var iegūt no neeksotiskajām infekcijas slimībām brīvas valsts teritorijas, zonas vai iecirkņa statusu. Turklāt Lēmumā (ES) 2015/1554 tiek noteikta arī akvakultūras dzīvnieku infekcijas slimību diagnostikas kārtība un metodes. Ņemot vērā minēto, jāpapildina Veterinārmedicīnas likuma 25. panta 10.punktā dotais pilnvarojums Ministru kabinetam, nosakot, ka tiek apstiprinātas akvakultūras dzīvnieku infekcijas slimību diagnostikas metodes.4. Saistībā ar epizootijas – Āfrikas cūku mēra (ĀCM) – straujo izplatību vairākās Eiropas Savienības dalībvalstīs, Eiropas Komisija (EK) regulāri pieņem grozījumus lēmumā par ĀCM apkarošanas pasākumiem un riska zonu noteikšanu. Tā kā EK attiecīgie lēmumi ir adresēti dalībvalstīm, tie jāpārņem nacionālajā normatīvajā aktā – Ministru kabineta noteikumos. Ņemot vērā ilgo normatīvo aktu projektu saskaņošanas un pieņemšanas procesu, kā pagaidu pasākumu nepieciešams noteikt, ka valsts galvenais pārtikas un veterinārais inspektors izdod rīkojumu (turpmāk – CVO rīkojums), **kurā nosaka Eiropas Savienības normatīvajā aktā noteiktās prasības attiecībā uz epizootijas apkarošanas un ierobežošanas pasākumiem, dzīvnieku, dzīvnieku produktu, dzīvnieku izcelsmes pārtikas produktu un dzīvnieku izcelsmes blakusproduktu iegūšanas un izplatīšanas ierobežojumus, kā arī inficētās un karantīnas teritorijas administratīvas robežas Latvijas teritorijā.** **CVO rīkojums attieksies uz dzīvnieku īpašniekiem, kuru dzīvnieku novietnes atrodas Eiropas Savienības normatīvajā aktā noteiktajās ierobežojumu zonās, kā arī uz pārtikas apritē iesaistītajiem uzņēmumiem, kas nodarbojas ar dzīvnieku izcelsmes pārtikas produktiem un kuru uzņēmumi atrodas minētajās zonās.** Minētais CVO rīkojums kā vispārējs administratīvais akts tiktu publicēts laikrakstā „Latvijas Vēstnesis” un būtu spēkā līdz dienai, kad attiecīgā Eiropas Savienības normatīvā akta prasības tiktu pārņemtas Ministru kabineta noteikumos. Pēc **CVO rīkojuma publikācijas laikrakstā “Latvijas Vēstnesis” PVD un Zemkopības ministrija sagatavos un nopublicēs preses relīzi par CVO rīkojumā noteiktajiem ierobežojumiem un personu loku, uz ko šie ierobežojumi attiecas.**5. Veterinārmedicīnas likuma 38. panta pirmajā daļā minētas tās dzīvnieku infekcijas slimības, pēc kuru uzliesmojuma dzīvnieku īpašniekam ir tiesības saņemt kompensāciju par minēto slimību apkarošanas rezultātā radītajiem zaudējumiem. Savukārt Veterinārmedicīnas likuma 38. panta otrā daļa pilnvaro Ministru kabinetu noteikt kārtību, kādā piešķir un dzīvnieku īpašnieks saņem kompensāciju un kritērijus zaudējumu kompensācijas samazināšanai. Spēkā ir Ministru kabineta 2005. gada 15. marta noteikumi Nr. 177 “Kārtība, kādā piešķir un dzīvnieku īpašnieks saņem kompensāciju par zaudējumiem, kas radušies valsts uzraudzībā esošas dzīvnieku infekcijas slimības vai epizootijas uzliesmojuma laikā” (turpmāk – noteikumi Nr.177). Noteikumu Nr.177 7.3 pielikums nosaka zaudējumu kompensācijas apmēru par iznīcinātajām bišu saimēm. Ja dzīvnieku īpašniekam nav saglabājušies pirkuma dokumenti par iegādātajām bišu saimēm, noteikumi Nr.177 paredz fiksētu summu par vienu iznīcināto bišu saimi, savukārt Veterinārmedicīnas likuma 38. panta pirmās daļas 5.punkts tādu iespēju neparedz. **Tādēļ ir jāizdara grozījums Veterinārmedicīnas likuma 38. panta pirmās daļas 5.punktā, lai izslēgtu patlaban noteikto kompensācijas apmēru. Dzīvnieku īpašniekam kompensācija 50% ir noteikta to dzīvnieku infekcijas slimību gadījumā (38. panta pirmās daļas 1.punktā uzskaitītās slimības), kad dzīvnieku īpašniekam ir tiesības izmantot piespiedu kārtā nokauto dzīvnieku gaļu. Savukārt to dzīvnieku infekcijas slimību uzliesmojuma gadījumā, kad piespiedu kārtā nokautie dzīvnieki ir jāiznīcina (38. panta pirmās daļas 2.–4.punktā uzskaitītās slimības), dzīvnieku īpašnieki saņem kompensāciju 100% apmērā.** 6. Veterinārmedicīnas likuma IX nodaļa reglamentē jautājumu par to, kuram ir tiesības nodarboties ar veterinārmedicīnisko praksi. Tiesību normām ir jābūt skaidrām un vienkāršam, lai tās ir viegli izprotamas un nav iespējama to interpretācija. Dažas 54. panta daļas dublē citos normatīvajos aktos noteiktās normas par veterinārārsta profesiju kā reglamentēto profesiju. Tādēļ ir nepieciešams izdarīt grozījumus Veterinārmedicīnas likuma 54. pantā, izsakot tā pirmo daļu jaunā redakcijā un izslēdzot normas, kas dublē citus normatīvos aktus. 7. Nepieciešams grozīt Veterinārmedicīnas likuma 59. panta 8.punkta „a” apakšpunktu, precizējot nosacījumus, kad dzīvnieku īpašniekam nekavējoties ir jāinformē praktizējošais veterinārārsts. **Jau šobrīd spēkā esošajā Veterinārmedicīnas likuma redakcijā ir noteikts, ka dzīvnieku īpašniekam ir jāziņo par jebkuru gadījumu, kas rada aizdomas par dzīvnieku saslimšanu ar infekcijas slimībām. Dzīvnieku īpašniekiem tas ir zināms un šī norma tiek ievērota.** **Ļoti būtiski ir ziņot par abortējušiem dzīvniekiem un par nedzīvi dzimušiem dzīvniekiem, jo tās ir atsevišķu dzīvnieku infekcijas slimību klīniskās pazīmes (piemēram, bruceloze, hlamidioze, govju virusālā diareja, ķēvju kontagiozais metrīts, cūku reproduktīvais un respiratorais sindroms, Aujeski slimība u.c.). Ļoti svarīgi ir savlaicīgi konstatēt dzīvnieku saslimšanu, lai nepieļautu slimības izplatīšanos dzīvnieku ganāmpulkā. Tādēļ spēkā esošā norma tiek precizēta, papildinot to ar nosacījumu, ka jāziņo arī par nedzīvi dzimušajiem dzīvniekiem.**8. Jāprecizē PVD amatpersonu tiesības un rīcība gadījumos, ja pārkāptas normatīvajos aktos par dzīvnieku veselību, labturību, pārtikas aprites drošumu un higiēnu un blakusproduktu, kas nav paredzēti cilvēku patēriņam, apriti noteiktās prasības. Tāpēc nepieciešams grozīt Veterinārmedicīnas likuma XII nodaļu “Valsts veterinārās uzraudzības objekta darbības apturēšana un atjaunošana” un papildināt 8. pantu. |
| 3. | Projekta izstrādē iesaistītās institūcijas | Pārtikas un veterinārais dienests |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību****un administratīvo slogu** |
| 1. | Sabiedrības mērķgrupa, kuras tiesiskais regulējums ietekmē vai varētu ietekmēt | Tiesiskais regulējums attiecas uz 800 veterinārārstiem, 158 uzņēmumiem, kuros tiek turēti akvakultūras dzīvnieki, 3,7 tūkstošiem bišu saimju īpašniekiem, kā arī jebkuru dzīvnieku īpašnieku. Tiesiskais regulējums attiecas arī uz jebkuru Valsts veterinārās uzraudzības objektu, kur mērķgrupas aptuveno lielumu vai īpatsvaru nav iespējams noteikt, jo nevar paredzēt, cik personas neizpildīs attiecīgajos normatīvajos aktos noteiktās prasības un būs nepieciešams lemt par to darbības apturēšanu un atjaunošanu. |
| 2. | Tiesiskā regulējuma ietekme uz tautsaimniecību un administratīvo slogu | Ņemot vērā, ka tiesiskais regulējums paredz pilnveidot nozari reglamentējošo normatīvo bāzi, novēršot noteiktu normu dublēšanu un samazinātu administratīvo slogu, līdz ar to likumprojekts nemaina pastāvošo sistēmu un neietekmē tautsaimniecību un administratīvo slogu. |
| 3. | Administratīvo izmaksu monetārs novērtējums | Projektā ietvertajam tiesiskajam regulējumam nav ietekmes uz administratīvajām izmaksām (naudas izteiksmē), un tas nerada papildu administratīvo slogu, jo saskaņā ar Ministru kabineta 2009. gada 15. decembra instrukcijas Nr.19 „Tiesību akta projekta sākotnējās ietekmes izvērtēšanas kārtība” 24.un 25.punktu administratīvās izmaksas (naudas izteiksmē) gada laikā mērķgrupai, ko veido fiziskas personas, nepārsniedz 200 *euro*, bet mērķgrupai, ko veido juridiskas personas, – 2000 *euro*. |
| 4. | Cita informācija | Projekts šo jomu neskar. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| *Projekts šo jomu neskar.* |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Nepieciešamie saistītie tiesību aktu projekti | Likumprojekta normu ieviešanai jāsagatavo:1) grozījumi noteikumos Nr.1173, no tiem svītrojot uzdevumu LVB reģistrēt veterinārmedicīniskās prakses vietu;2) grozījumi Ministru kabineta noteikumos Nr.400, apstiprinot akvakultūras dzīvnieku infekcijas slimību diagnostikas metodes;**3) grozījums Ministru kabineta 2011. gada 21. jūnija noteikumos Nr.491 “Mājas (istabas) dzīvnieku reģistrācijas kārtība”, nosakot, ka Lauksaimniecības datu centrs informāciju par veterinārmedicīniskā pakalpojuma sniedzēja reģistrāciju pārbauda Pārtikas un veterinārā dienesta uzraudzības objektu reģistrā.** |
| Atbildīgā institūcija | Zemkopības ministrija |
| Cita informācija | Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| *Projekts šo jomu neskar.* |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Likumprojekts ievietots Zemkopības ministrijas tīmekļa vietnē. |
| 2. | Sabiedrības līdzdalība projekta izstrādē  | Likumprojekts saskaņots ar biedrību “Lauksaimnieku organizāciju sadarbības padome”, “Zemnieku Saeima”, un “Latvijas Veterinārārstu biedrība”. |
| 3. | Sabiedrības līdzdalības rezultāti  |  |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas  | Pārtikas un veterinārais dienests un Latvijas veterinārārstu biedrība |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts nerada institucionālas izmaiņas attiecībā uz izpildē iesaistītajām valsts pārvaldes institūcijām. |
| 3. | Cita informācija | Nav. |

# Zemkopības ministrs J.Dūklavs

14.11.2016. 13:45

2173

S.Vanaga

67027363, Sanita.Vanaga@zm.gov.lv